শোনপুরের ডিভিশনাল রেলওয়ে ম্যানেজার বি কে অগ্রবাল জানিয়েছেন, রেললাইনের প্রায় ৬৮ সেন্টিমিটার অংশ ভাঙা থাকায় এই দুর্ঘটনা। দুর্ঘটনার জেরে দিল্লি-ডিব্রুগড় রাজধানী এক্সপ্রেস, নিউ জলপাইগুড়ি-দানাপুর ক্যাপিটাল এক্সপ্রেস-সহ অন্তত ছ’টি ট্রেনের যাত্রাপথ পরিবর্তন করা হয়।
বিহারে মদের দোকানে দুধ 
মদ-ব্যবসায়ীদের দুগ্ধজাত দ্রব্য বিক্রি করার পরামর্শ দিলেন বিহারের মুখ্যমন্ত্রী নীতীশ কুমার। বিধানসভা নির্বাচনের পরই বিহারে মদ বিক্রির উপর নিষেধাজ্ঞা আরোপ করার পরিকল্পনা ঘোষণা করেছিলেন নীতীশ। তিনি জানিয়েছেন, রাজ্যের প্রায় ছ’হাজার মদের দোকানের মালিককে প্রস্তাব দেওয়া হয়েছে, তাঁরা চাইলে একটি সরকারি সংস্থার দুগ্ধজাত দ্রব্য বিক্রি করতে পারেন। এর ফলে ওইসব মদের দোকানের সঙ্গে জড়িত ব্যক্তিদের জীবিকার সমস্যারও সমাধান হবে বলে তাঁর আশা।
বিধানসভা, লোকসভার ভোট একসঙ্গে করার প্রস্তাব
বিধানসভা এবং লোকসভার নির্বাচন একইসঙ্গে করানোর সুপারিশ করেছে সংসদের স্ট্যান্ডিং কমিটি। আইন এবং কর্মিবর্গমন্ত্রকের স্ট্যান্ডিং কমিটি ওই সুপারিশে জানিয়েছে, অদূর ভবিষ্যতে বিধানসভা এবং লোকসভা নির্বাচন একই সঙ্গে সংঘটিত করা সম্ভব। তাই ধীরে ধীরে দুই নির্বাচনই এক সঙ্গে করানোর প্রক্রিয়া শুরু করা উচিত। সে কারণে বিধানসভাগুলির মেয়াদ কিছুটা বাড়ানো অথবা কমানোর প্রয়োজন। কমিটির যুক্তি, খরচ কমাতে এবং জনজীবন বারবার যাতে ব্যাহত না হয়, সেই জন্যই একইসঙ্গে দু’টি ভোট করানো ভাল। রাজনৈতিক দলগুলির তরফে অবশ্য এ বিষয়ে মিশ্র প্রতিক্রিয়া মিলেছে। কংগ্রেস, তৃণমূল-সহ একাধিক দল এই প্রস্তাবের বিরোধিতা করছে। বিধানসভার ভোট স্থগিত রাখাকে ‘অগণতান্ত্রিক’ এবং ‘অসাংবিধানিক’ আখ্যা দিয়েছে তৃণমূল। যদিও এডিএমকে, অগপ, অকালি দল-সহ বেশ কয়েকটি আঞ্চলিক দল ওই প্রস্তাবে সায় দিয়েছে। রিপোর্টে অবশ্য বিজেপি’র অবস্থান উল্লেখ করা হয়নি।
বিবাহ-সাইট নিয়ে নির্দেশিকা
বিয়ে সংক্রান্ত ওয়েবসাইটে মহিলাদের হেনস্থা রুখতে শীঘ্রই চালু হতে চলেছে নির্দেশিকা। কেন্দ্রীয় নারী এবং শিশুকল্যাণমন্ত্রক এই বিষয়ে উদ্যোগী হয়েছে। গত ১৭ নভেম্বর সরকারের সঙ্গে বিভিন্ন বিবাহ-সাইটের প্রতিনিধিদের বৈঠক হয়। গত কয়েকবছরে এইসব ওয়েবসাইটে ভুয়ো অ্যাকাউন্টের সংখ্যা দ্রুত বেড়েছে বলে খবর। জালিয়াতি রুখতে অ্যাকাউন্ট খোলার সময় ছবি-সহ পরিচয়পত্রের ব্যবহার বাধ্যতামূলক করার কথা ভাবা হচ্ছে। তাছাড়া, হেনস্থার অভিযোগের মীমাংসায় ২৪ ঘণ্টার হেল্পলাইন চালু করার পরিকল্পনাও রয়েছে।
দলিত-হত্যায় অভিযুক্তের আত্মসমর্পণ
আত্মসমর্পণ করল পঞ্জাবের অবোহরে দলিত-হত্যায় অভিযুক্ত অমিত দোডা। পুলিশ জানিয়েছে, শনিবার রাতে অমিত আত্মসমর্পণ করে। অবশ্য ওই ঘটনার প্রধান অভিযুক্ত শিবলাল দোডা এখনও ফেরার। নিহতের পরিবারের অভিযোগ, শিবলাল শাসক অকালি দলের ঘনিষ্ঠ বলে তাকে ধরছে না পুলিশ। গত ১১ ডিসেম্বর শিবলাল এবং অমিত দলিত যুবক ভীম টঙ্কের হাত-পা কেটে দিয়েছিল। পরে হাসপাতালে নিয়ে গেলে তাঁকে মৃত ঘোষণা করা হয়।